प्रदेशभर के 108 कर्मचारी भोपाल में आज से खोलेंगे मोर्चा
ग्वालियर। जिगित्सा कंपनी द्वारा लगातार की जा रही मनमानी और कर्मचारियों के शोषण विरोध में मप्र 108 कर्मचारी संघ ने मोर्चा खोल दिया है। प्रदेशभर के 108 के आॅफलाइन कर्मचारी संघ के बैनर तले सैकड़ों कर्मचारी बुधवार से नीलम पार्क पर सुबह दस बजे से दो दिवसीय धरना देंगे। इसके बाद भी कर्मचारियों की मांगों का निराकरण नहीं हुआ तो कर्मचारी प्रदेशभर में एंबुलेंस की हड़ताल कर सकते हैं, हालांकि दो दिवसीय प्रदर्शन के दौरान मरीजों को कोई परेशानी न हो, इसलिए अभी हड़ताल नहीं की जा रही है। कर्मचारियों का कहना है कि प्रदेशभर में जिगिस्ता कंपनी द्वारा भारतीय श्रम कानूनों का लगातार उल्लंघन किया जा रहा है। कर्मचारियों से 12 घंटे की जगह 8 घंटे काम कराने एवं श्रमआयुक्त के सामने हुए त्रिपक्षीय समझौता का पालन नहीं किया जा रहा है। 21 अक्टूबर 2016 से सेवाएं प्रदान करने वाली यह कंपनी द्वारा 2008 एवं 2013 के कर्मचारियों को होल्ड पर रखा हुआ है। इसके बाद अप्रैल 2018 से 400 कर्मचारियों को होल्ड पर रखा हुआ है। इन कर्मचारियों को न तो सैलरी दी गई, न ही उन्हें अभी तक कार्य पर वापस लिया गया। इसके साथ ही मप्र शासन द्वारा अनुबंध में श्रम कानूनों का पालन करने की शर्त पर कंपनी को 108 एंबुलेंस की जिम्मेदारी सौंपी गई थी।
नहीं सुधरी गाड़ियों की स्थिति
आकस्मिक सेवा में शुमार 108 एंबुलेंस की हालत काफी खराब हो चुकी है। मेंटेनेंस के अभाव में यह वाहन शो पीस बनकर रह गए हैं। कई गाड़ियों में ब्लड प्रेशर नापने एवं ग्लूको मीटर तक नहीं है। नोडल अधिकारी द्वारा निरीक्षण करने पर बार-बार खामियां निकलकर सामने आती हैं। नोडल अधिकारी इन्हें ठीक करने के लिए पत्र भी लिख रहे हैं, लेकिन उनकी स्थिति नहीं सुधर पा रही है, जिससे मरीजों की जान जोखिम में डाली जा रही है।